## Odluka Hrvatske agencije za poštu i elektroničke komunikacije klasa: UP/I-344-01/08-01/03309, urbroj: 376-04-10-20 od 24. ožujka 2010.

### NN 57/2010 (10.5.2010.), Odluka Hrvatske agencije za poštu i elektroničke komunikacije klasa: UP/I-344-01/08-01/03309, urbroj: 376-04-10-20 od 24. ožujka 2010.

HRVATSKA AGENCIJA ZA POŠTU I ELEKTRONIČKE KOMUNIKACIJE

1374

Na temelju članka 12. stavka 1. točke 3., članka 58. stavka 3. Zakona o elektroničkim komunikacijama (»Narodne novine« br. 73/08, dalje u tekstu: ZEK), u predmetu izmjene Standardne ponude za usluge međupovezivanja HT-Hrvatskih telekomunikacija d.d. za operatore elektroničkih komunikacija ovlaštene za pružanje javne govorne usluge u nepokretnoj mreži u Republici Hrvatskoj od 1. listopada 2009. godine u dijelu koji se odnosi na cijenu pristupa usluzi 988 – obavijest o brojevima telefona, Vijeće Hrvatske agencije za poštu i elektroničke komunikacije je, po službenoj dužnosti, na sjednici održanoj 24. ožujka 2010. god. donijelo

ODLUKU

I. Mijenja se Standardna ponuda za usluge međupovezivanja HT-Hrvatskih telekomunikacija d.d. za operatore elektroničkih komunikacija ovlaštene za pružanje javne govorne usluge u nepokretnoj mreži u Republici Hrvatskoj od 1. listopada 2009. godine u dijelu koji se odnosi na cijenu pristupa usluzi 988 – obavijest o brojevima telefona na način da Poglavlje 4. Cijene usluga međupovezivanja, točka 4.7. Pozivi na brojeve posebnih usluga T-Coma glasi: »Operator korisnik plaća T-Comu sljedeću naknadu:

|  |  |  |
| --- | --- | --- |
| Usluga | Cijena (kn/poziv) | Cijena (kn/min) |
| 988\* – Usluga davanja obavijesti o informacijama pretplatnika | 2,17 | - |

(svi iznosi u kunama)«

\* ili drugi broj za uslugu davanja obavijesti o informacijama pretplatnika dodijeljen T-Comu sukladno važećim propisima i Planu numeriranja.«

II. Obvezuje se trgovačko društvo HT-Hrvatske telekomunikacije d.d., Zagreb, Savska cesta 32 da odmah po primitku ove odluke u Standardnu ponudu za usluge međupovezivanja HT-Hrvatskih telekomunikacija d.d. za operatore elektroničkih komunikacija ovlaštene za pružanje javne govorne usluge u nepokretnoj mreži u Republici Hrvatskoj od 1. listopada 2009. godine ugradi izmjenu iz točke I. ove odluke.

III. Trgovačko društvo HT-Hrvatske telekomunikacije d.d., Zagreb, Savska cesta 32, može primjenjivati izmijenjene cijene iz točke I. ove odluke 45-i dan od dana primitka ove odluke.

Obrazloženje

Hrvatska Agencija za poštu i elektroničke komunikacije (dalje u tekstu: HAKOM) je 8. srpnja 2009. god. zaprimila od trgovačkog društva HT-Hrvatske telekomunikacije d.d., Zagreb, Savska cesta 32, (dalje u tekstu: HT ili T-Com) zahtjev za izdavanje prethodne suglasnosti na izmjene Standardne ponude za usluge međusobnog povezivanja HT-Hrvatskih telekomunikacija d.d. za telekomunikacijske operatore i davatelje usluga s dozvolom za pružanje javne govorne usluge u nepokretnoj mreži u Republici Hrvatskoj od 27. kolovoza 2007. godine u dijelu koji se odnosi na cijenu pristupa usluzi 988 – obavijest o brojevima telefona.

Pozivajući se na dosadašnju praksu ujednačavanja maloprodajnih i veleprodajnih cijena za pristup službi informacija HT-a iz mreža drugih operatora, HT u zahtjevu traži prethodno odobrenje HAKOM-a na povećanje postojeće veleprodajne cijene za pristup službi informacija sa iznosa od 1,00 kn (bez PDV-a) po pozivu, na iznos od 2,50 kn (bez PDV-a) po pozivu. Također, HT u istom zahtjevu, a u slučaju da HAKOM prvotno navedeni zahtjev utvrdi neosnovanim, podredno traži izdavanje prethodne suglasnosti na povećanje veleprodajne cijene za pristup službi informacija T-Coma iz mreža drugih operatora na iznos od 2,25 kn (bez PDV-a) po pozivu, a radi usklađenja veleprodajne cijene s pripadajućim troškovima pružanja predmetne usluge.

HAKOM je izvršio analizu predloženih cijena primjenom standardne metodologije koju primjenjuje za potrebe utvrđivanja troškovne usmjerenosti cijena maloprodajnih korisničkih paketa i tarifnih opcija HT-a te je utvrdio da su obje predložene cijene neprihvatljive. Naime, HAKOM smatra da je izmjena veleprodajne cijene za pristup usluzi 988 – obavijest o brojevima telefona moguća samo na način da se ista utvrdi u iznosu koji uvećan za postotak kojim se pokrivaju troškovi prodaje i marketinga (minimalno 15%) čini maloprodajnu cijenu (2,50kn bez PDV-a/po pozivu) za spomenutu uslugu, te je HT-u 20. srpnja 2009.god. dostavio navedeno obrazloženje.

U međuvremenu Vijeće Hrvatske agencije za poštu i elektroničke komunikacije (dalje u tekstu: Vijeće HAKOM-a) je provelo postupak analize tržišta završavanja (terminacije) poziva u određenu javnu komunikacijsku mrežu koje se pruža na fiksnoj lokaciji i određivanja operatora sa značajnom tržišnom snagom te određivanja regulatornih obveza operatorima sa značajnom tržišnom snagom te je 17. srpnja 2009.god. donijelo odluku (klasa: 344-01/09-01/1070, urbroj: 376-11-09-01) čiji sastavni dio je dokument »Analiza tržišta završavanja (terminacije) poziva u određenu javnu komunikacijsku mrežu koje se pruža na fiksnoj lokaciji« (u daljnjem tekstu: Odluka od 17. srpnja 2009.god.).

Na temelju navedene Odluke od 17. srpnja 2009. god. i pripadajuće Analize tržišta završavanja (terminacije) poziva u određenu javnu komunikacijsku mrežu koje se pruža na fiksnoj lokaciji (dalje u tekstu: Analiza tržišta terminacije) HT je 1. listopada 2009. god. objavio novu Standardnu ponudu za usluge međupovezivanja HT-Hrvatskih telekomunikacija d.d. za operatore elektroničkih komunikacija ovlaštene za pružanje javne govorne usluge u nepokretnoj mreži u Republici od 1. listopada 2009. godine (dalje u tekstu: Standardna ponuda).

HT je 12. siječnja 2010. god. zatražio nastavak postupka pokrenutog zahtjevom od 8. srpnja 2009. god. za odobrenje povećanja veleprodajne cijene za pristup usluzi 988 na iznos od 2,17 kn (bez PDV-a) po pozivu, a radi usklađenja veleprodajne cijene s pripadajućim troškovima pružanja predmetne usluge.

S obzirom na to da je donošenjem Odluke od 17. srpnja 2009. god. i pripadajuće Analize tržišta terminacije završen postupak analize tržišta završavanja (terminacije) poziva u vlastitu javnu komunikacijsku mrežu koje se pruža na fiksnoj lokaciji na temelju koje je HT proglašen operatorom sa značajnom tržišnom snagom, došlo je do promjene regulatornog okvira na način da nije moguće primijeniti članak 128. ZEK-a, već članak 58. stavak 3. ZEK-a, odnosno donijeti odluku o izmjeni standardne ponude.

Slijedom navedenog, zahtjev HT-a od 12. siječnja 2010. god., kojim je isti zatražio nastavak postupka pokrenutog 8. srpnja 2009. god., odnosno odobrenje povećanja veleprodajne cijene za pristup usluzi 988 na iznos od 2,17 kn (bez PDV-a) po pozivu, a radi usklađenja veleprodajne cijene s pripadajućim troškovima pružanja predmetne usluge, smatra se zahtjevom za izmjenom Standardne ponude sukladno Analizi tržišta terminacije. Naime, u Analizi tržišta terminacije (str.63.) određeno je da (cit.)…u slučaju da operator sa značajnom tržišnom snagom ili neki drugi operator želi pokrenuti postupak izmjene standardne ponude, obvezan je o tome obavijestiti HAKOM koji će, u slučaju da zahtjev operatora smatra opravdanim po članku 58. stavak 3. ZEK-a pokrenuti postupak izmjene standardne ponude.

Nastavno na navedeno, pri utvrđivanju opravdanosti zahtjeva, HAKOM je uzeo u obzir činjenicu da je HT-u u prijašnjem postupku odlukom od 19. veljače 2008. god. (klasa: 344-01/06-01/123, urbroj: 376-12-08-30, dalje u tekstu: Odluka od 19. veljače 2008.god.) odobrio povećanje maloprodajne cijene za pristup usluzi 988 u dvije faze i to na način: u prvoj fazi odobreno mu je povećanje na iznos od 1,75 kn (bez PDV-a) po pozivu, s početkom primjene od dana izvršenja navedene odluke, dok je u drugoj fazi odobreno povećanje na iznos od 2,50 kn (bez PDV-a) po pozivu s početkom primjene jednu godinu od početka primjene cijene iz prve faze. Sukladno tome HAKOM smatra da HT ima osnove za traženje izmjene i veleprodajne cijene, te se njegov zahtjev od 12. siječnja 2010. god. smatra opravdanim. Slijedom toga, HAKOM je sukladno članku 58. stavak 3. ZEK-a pokrenuo, po službenoj dužnosti, postupak izmjene Standardne ponude.

HAKOM je proveo cjelokupnu analizu i provjeru te utvrdio da je cijena pristupa usluzi 988 – obavijest o brojevima telefona u iznosu od 2,17 kn (bez PDV-a) po pozivu opravdana s obzirom na to da ista uvećana za postotak kojim se pokrivaju troškovi prodaje i marketinga (minimalno 15%), čini maloprodajnu cijenu za usluge službe informacija koja iznosi 2,50 kn (bez PDV-a) po pozivu, čime je u potpunosti zadovoljeno načelo troškovne usmjerenosti cijena javno dostupne telefonske usluge u nepokretnoj mreži. Naime, troškovna usmjerenost podrazumijeva da cijena javne govorne usluge u nepokretnoj mreži za krajnje korisnike mora uz veleprodajne troškove, koji su bazirani na cijenama međusobnog povezivanja, uključivati i određeni postotak kojim su pokriveni maloprodajni troškovi, a koji prema dosadašnjoj praksi HAKOM-a ne bi smio biti manji od 15%.

Na temelju članka 22. ZEK-a, a s obzirom na to da se u konkretnom slučaju radi o odluci koja je od znatnijeg utjecaja na mjerodavno tržište, HAKOM je 12. veljače 2010. god. na svojoj internetskoj stranici objavio prijedlog odluke kako bi svim zainteresiranim stranama omogućio davanje mišljenja, primjedaba i prijedloga u vezi s predloženim mjerama. Javna rasprava je trajala od 12. do 15. ožujka 2010. god. i u tijeku javne rasprave pristigli su komentari, prijedlozi i mišljenja sljedećih operatora: HT-Hrvatskih telekomunikacija d.d. i VIPnet d.o.o. te su isti iz razloga transparentnosti javno objavljeni. Komentari OT-Optime Telekom d.d. zaprimljeni su izvan roka, točnije 17. ožujka 2010. god. te iste HAKOM nije uzeo u razmatranje.

VIPnet d.o.o. je 12. ožujka 2010. god. HAKOM-u dostavio komentare na prijedlog odluke.

U svojim komentarima VIPnet navodi kako će navedene izmjene veleprodajne cijene poziva za pristup usluzi 988 dovesti do neprihvatljivih posljedica za tržište, da će VIPnet i ostali operatori biti primorani dizati svoje maloprodajne cijene na štetu korisnika te će također biti obvezni svim korisnicima omogućiti pravo na raskid ugovora bez ugovornih kazni. Navedene navode VIPneta HAKOM smatra irelevantnim jer, kako je u obrazloženju prijedloga odluke i navedeno, HAKOM je istu donio smatrajući opravdanim i potrebnim uskladiti veleprodajne cijene s pripadajućim troškovima pružanja predmetne usluge. Također donošenjem Odluke od 19. veljače 2008.god. a kojom je HT-u odobreno povećanje maloprodajne cijene za pristup usluzi 988 u dvije faze, HT je posljedično, također bio suočen s poštivanjem prava korisnika sukladno zakonskim i podzakonskim propisima.

Vezano za VIPnetovo osporavanje postotka od 15% za pokrivanje maloprodajnih troškova, a kojeg ocjenjuje »paušalnim i netransparentnim« navodeći da cijena univerzalne usluge treba prvenstveno biti pristupačna HAKOM smatra da je iz obrazloženja prijedloga odluke vidljivo da pristup usluzi 988 jest univerzalna usluga HT-a, kao davatelja univerzalnih usluga, te u svojoj suštini ne bi trebala biti profitabilna, već je primarna mogućnost pristupa korisnika predmetnoj usluzi. Drugim riječima pružanjem navedene usluge operator, u ovom slučaju ne bi trebao ostvarivati dobit, već prvenstveno pokriti svoje veleprodajne i maloprodajne troškove. Iz tog razloga, a vodeći osobito računa o načelu troškovne usmjerenosti maloprodajne cijene navedene usluge, sukladno kojem ista mora, uz veleprodajne troškove pružanja, uključivati i određeni postotak kojim su pokriveni maloprodajni troškovi, isti nije određen na razinu višu od 15% čime je HAKOM uzeo u obzir pristupačnost na koju se poziva VIPnet.

Nadalje, VIPnetove navode o postojanju troškova koji nastaju prilikom pristupa broju 988 na strani HT-a, npr. troškovi međupovezivanja prema mreži HT-a, HAKOM smatra proturječnima. Naime činjenica je da HT ima, osim tzv. troškova koji su uže povezani sa pružanjem informacija putem službe 988 kao npr. troškovi imovine (amortizacija i kalkulatorna kamata) koja se koristi kako bi se navedena usluga mogla realizirati; troškovi radne snage potrebne za održavanje i otklanjanje grešaka na prethodno navedenoj imovini; troškovi operatera koji odgovaraju prilikom poziva na broj 988; troškovi reklamiranja navedene usluge i sl., i dodatni trošak nastao kao posljedica obveze pružanja obavijesti o brojevima telefona iz mreža ostalih operatora na tržištu. Naime, pristup usluzi 988 korisnicima omogućava da, osim dosadašnjih obavijesti o pretplatničkim brojevima iz mreže HT-a, isti mogu dobiti i obavijesti o brojevima telefona iz mreža ostalih operatora, uključujući i VIPnet, pri čemu spomenuti operatori za navedenu uslugu ne plaćaju nikakve dodatne naknade. Dakle, uzimajući u obzir i te troškove, za koje ostali operatori ne plaćaju nikakvu naknadu HAKOM ocjenjuje primjerenim, na način zatraženu u zahtjevu, omogućiti HT-u povećanje veleprodajne cijene predmetne usluge.

HT je u svojim komentarima od 15. ožujka 2010. god. u postupku javne rasprave podržao prijedlog odluke te ujedno predložio da se tekst točke 4.7. Standardne ponude Pozivi na brojeve posebnih usluga T-Coma, uskladi s Planom numeriranja objavljenim u »Narodnim novinama« 23. prosinca 2009. godine. Navedeni prijedlog HT-a Vijeće HAKOM-a je u cijelosti prihvatilo iz razloga što je objavljenim Planom numeriranja za uslugu davanja obavijesti o informacijama pretplatnika umjesto dosadašnje numeracije 988 predviđena implementacija numeracije 118XX do 1. srpnja 2010. god. s tim da je prijelazno razdoblje istovremenog funkcioniranja brojeva 988 i 118XX traje do 1. siječnja 2011. god., te je odlučilo kao u točki I. ove Odluke.

Uzimajući u obzir sve prethodno navedeno, Vijeće HAKOM-a je na temelju članka 12. stavka 1. točke 3. i članka 58. stavka 3. ZEK-a odlučilo kao u točki I. ove odluke.

Nadalje, uzevši u obzir članak 42. stavak 5. i 7. ZEK-a, te činjenicu da će se navedeno povećanje veleprodajne cijene za pristup usluzi 988 – obavijest o brojevima direktno odnositi na ostale operatore na tržištu Vijeće HAKOM-a smatra da HT treba ostalim operatorima omogućiti primjeren i razuman rok za prilagodbu, te je odlučeno kao u točki II. i III. ove odluke. Ova odluka bit će objavljena u skladu s člankom 14. stavkom 4. ZEK-a.

UPUTA O PRAVNOM LIJEKU

Protiv ovog rješenja nije dopuštena žalba, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka rješenja.

Klasa: UP/I-344-01/08-01/03309

Urbroj: 376-04-10-20

Zagreb, 24. ožujka 2010.

Predsjednik Vijeća
Miljenko Krvišek, dipl. ing. el., v. r.

Odluka, NN 57/2010-1374